Claire Danes

Jaunystė

Gimė Manhetene, Niujorke. Motina, Carla, vaikų darželio auklėtoja, dailininkė, drabužių dizainerė, vėliau buvusi ir dukters vadybininke. Tėvas, Christopher, kompiuterinių technologijų konsultantas, buvęs architektūros fotografas. Senelis iš tėvo pusės, Gibson Andrew Danes (1910–1992), buvo menų ir architektūros mokyklos prie Jeilio universiteto dekanas.
Claire lankė „Daltono“ mokyklą Niujorke, taip pat „New York City Lab School for Collaborative Studies“ (čia buvo klasiokės su aktore Morena Baccarin), „Professional Performing Arts School“ ir „Lycée Français de Los Angeles“ Los Andžele, Kalifornijoje. 1998 m. įstojo į Jeilio universitetą, jos tėvo alma mater. Rekomendacinį laišką į universitetą jai parašė režisierius Oliver Stone. Po dvejų metų psichologijos studijų metė universitetą ir susikoncentravo į savo kino karjerą.

Televizija

C. Danes savo aktorės karjerą pradėjo kaip kviestinė aktorė serialo „Įstatymas ir teisingumas“ 3-io sezono serijoje „Skin Deep“ (1992). Taip pat trumpai pasirodė HBO serialo „Gyvenimo istorijos: šeimynos ir krizės“ serijoje „The Coming out of Heidi Leiter“. Serija buvo nufilmuota 1993 m. kovo mėn., kai Claire buvo 13-a metų, bet parodytas tik po pusantrų metų. Būdama 15-os atliko Angela Chase vaidmenį draminiame TV seriale „Mano taip vadinamas gyvenimas“ (angl. My So-Called Life), už kurį gavo savo pirmąjį „Auksinį gaublį“ ir buvo nominuota „Emmy“ apdovanojimui. Nors buvo nufilmuota tik 19-a serijų, serialas tapo „kultiniu“ tarp tų laikų jaunimo. 1995 m. suvaidino roko grupės Soul Asylum muzikiniame video klipe „Just Like Anyone“.
2010 m. atliko pagrindinį vaidmenį autobiografineme HBO filme „Temple Gardin“, apie žymią autistę mokslininkę ir rašytoją. Už šį vaidmenį buvo apdovanota 2010 metų „Emmy“ už geriausią moters vaidmenį mini-seriale ar filme. 2011 m. gavo „Auksinį gaublį“ ir JAV kino aktorių gildijos apdovanojimą kaip geriausia aktorė mini-serialo ir filmo kategorijoje. Pati filmo herojė Temple Gardin gerai įvertino Danes vaidybą.
2011 m. pradėjo filmuotis kabelinės televizijos „Showtime“ seriale „Tėvynė“, kur atliko Kerės Matison vaidmenį – CŽV darbuotoją, kurią kamuoja maniakine depresija, apie kurią nieko nežino darbdaviai. Seriale kartu vaidina Mandy Patinkin ir Damian Lewis. Už šį vaidmenį gavo net du „Auksinius gaublius“ kaip geriausia aktorė TV seriale – 2012 ir 2013 m. Laimėjo ir „Emmy“ apdovanojimuose už geriausią moters vaidmenį draminiame seriale 2012 ir 2013 m. 2012 m. žurnalas „Time“ Claire Danes įvardino kaip vieną iš 100-o įtakingiausių žmonių pasaulyje.

Kinas

Danes 1994 m. filmavosi romano „Mažosios moterys“ penktoje ekranizacijoje, tuo pačiu pavadinimu, kur atliko Beth March rolę. Nepaisant to, kad ABC tinklas nutraukė serialo „Mano taip vadinamas gyvenimas“ filmavimą, jis padėjo pradedančiai aktoriai gauti daugiau pasiūlymų filmuotis. 1994–1995 m. pasirodė filmuose „Namai atostogoms“ (angl. Home for the Holidays), „Aš tave myliu, aš tavęs nemyliu“ (angl. I Love You, I Love You Not), „Džilijanai, jos 37-am gimtadieniui“ (angl. To Gillian on Her 37th Birthday). Pirmą pagrindinį vaidmenį gavo 1996 m., kai atliko Džiuljetos vaidmenį filme „Romeo + Džiuljeta“.
1997 m. Danes dirbo su dviem garsiais režisieriais. Režisieriaus Francis Ford Coppola statytame filme „Sėkmės šauklys“, kuris laikomas viena geriausių John Grisham knygų ekranizacijų, atliko vyro mušamos žmonos Kelly Riker vaidmenį, Oliver Stone kriminaliniame filme „Posūkis“ (angl. U-Turn) atliko silpnaprotės Dženės vaidmenį. 1998 m. atliko kelis labai skirtingus vaidmenis: Kozetės „Vargdienių“ ekranizacijoje ir lenkų imigrantų nėščią dukterį filme „Lenkiškos vedybos“ (angl. Polish Weding). 1998 m. įgarsino vieną iš pilnametražio animacinio filmo „Princesė Mononokė“ personažų angliškoje versijoje. Tais pačiais metais atliko Julie Barnes vaidmenį 1970 metų TV šou ekranizacijoje „Šiuolaikinė komanda“ (angl. The Mod Squad) ir pagrindinį vaidmenį filme „Griūvantys rūmai“ (angl. Brokedown Palace).
Po šių filmų Danes padarė pertrauką savo karjeroje, kad pabaigtų studijas universitete. Per 5 metus ji spėjo nusifilmuoti 13-oje kino filmų. Į kino verslą grįžo 2002 m. Suvaidino filmuose „Igbis išvažiuoja“ (angl. Igby Goes Down), Oskarą laimėjusiame filme „Valandos“ (angl. The Hours), kur atliko Klarisos Vougan (ją vaidino Meryl Streep) dukterį. Kitais metais vaidino trečiojoje dalyje apie Terminatorių „Terminatorius 3: mašinų prisikėlimas“ (angl. Terminator 3: Rise of the Machines), dar kitais metais, 2004, sekė darbas filme „Scenos gražuolė“ (angl. Stage Beauty). Palankaus kritikų įvertinimo sulaukė 2005 m. už vaidmenis filmuose „Ji ir jos vyrai“ (angl. Shopgirl) ir „Sveika, sužadėtine!“ (angl. The Family Stone). 2007 m. pasirodė fantastiniame filme „Žvaigždžių dulkės“, dramose „Vakaras“ (angl. Evening) ir trileryje „Bendruomenė“ (angl. The Flock). 2008 m. pasirodė filme „Aš ir Olsonas Velsas“ (angl. Me and Orson Walles).
Kitas pilnametražinis filmas su Danes pasirodė ekranuose tik 2013 m. – „Kietas kaip aš“ (angl. As Cool as I Am).

Teatras

Danes pirmieji vaidmenys Niujorko teatre buvo spektakliuose „Laimė“ (angl. Happiness), „Pankiškasis baletas“ (angl. Punk Ballet), „Vaikai ant scenos“ (angl. Kids Onstage), kuriuose pati parengė savo šokių choreografiją. 2000 m. balandį pasirodė Eve Ensler spektaklyje „Vaginos monologai“ (angl. The Vagina Monologues). Tų pačių metų lapkritį pasirodė Emily Webb statytame vienkartinio rodymo Thornton Wilder spektaklyje „Mūsų miestas“ (angl. Our Town), kuris buvo rodytas vienoje iš Beverli Hilso bažnyčių. Spektaklį prodiusavo Bess Armstrong, kuri vaidino Danes atliekamo personažo motiną filme „Taip vadinamas gyvenimas“.
2005 m. rugsėjį Claire Danes grįžo į Niujorko meno organizaciją „Performance Space 122“, kur vaidino būdama vaikas. Pasirodė Tamar Rogoffs šokio spektaklyje „Christina Olson: amerikos modelis“ (angl. Christina Olson: American Model), kur atliko garsaus dailininko Andrew Wyeth paveikslo „Kristinos pasaulis“ (angl. Christina's World) herojės vaidmenį. Olson buvo neišsivystę raumenys, dėl kurių ji buvo labai silpna ir dalinai paralyžiuota. Danes vaidyba ir šokis projekte buvo puikiai įvertintas.
2007 m. vėl pasirodė „Performance Space 122“ spektaklyje „Edith and Jenny“ – dviejų atlikėjų šokių pasirodyme. Tais pačiais metais Danes debiutavo Brodvėjaus teatre George Bernard Shaw spektaklyje „Pigamalionas“ atlikusi Eliza Doolittle vaidmenį. Spektaklį režisavo David Grindley teatre „American Airlines Theatre“. 2012 m. sausio mėn. Harvardo universiteto studentų draugija „Hasty Pudding Theatricals“ paskelbė, kad jie išrenka Claire Danes jų 2012 metų moterimi.

Kiti darbai

1997 m. parašė įžangą Neil Gaiman knygai „Mirtis: tavo gyvenimo laikas“ (angl. Death: The Time of Your Life).
2012 m. „Audible.com“ (audio knygų leidėjas ir pardavėjas) išleido jos įgarsintą Margaret Atwood knygą „Tarnaitės istorija“. Šis darbas buvo nominuotas 2013 metų „Audie“ apdovanojimui fantastikos kategorijoje. 2013 m. vedė Nobelio premijos koncertą Osle.

Asmeninis gyvenimas

Claire Danes turi vyresnį brolį Asą (g. 1973). 2009 m. rugpjūtį ištekėjo už aktoriaus Hugh Dancy. Tuoktuvės įvyko slapta Prancūzijoje. 2012 m. gruodžio 17 d. pora susilaukė sūnaus Cyrus Michael Christopher Dancy.